Na temelju članka 149.st. 3. Zakona o pomorskom dobru i morskim lukama (“Narodne novine” broj 83/23) i 27. Statuta Grada Zadra („Glasnik Grada Zadra“, broj: 9/09, 28/10, 03/13, 09/14, i 2/15-pročišćeni tekst, 3/18, 7/18- pročišćeni tekst, 15/19, 2/20, 3/21), **Gradsko vijeće Grada Zadra, na sjednici održanoj**  dana . …….. 2023**.** godine, **d o n o s i**

**ODLUKU  
o redu na pomorskom dobru**

1. **OPĆE ODREDBE**

**Članak 1.**

Odlukom o redu na pomorskom dobru propisuje se:

1. način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,

2. održavanje čistoće i čuvanje površina pomorskog dobra u općoj upotrebi,

3. osiguranje nesmetanog prolaska duž pomorskog dobra,

4. mjere za provođenje mjera za održavanje reda na pomorskom dobru koje poduzima pomorski redar, obveze pravnih i fizičkih osoba te kazne za prekršaje počinjene nepridržavanjem odredbi.

Red na pomorskom dobru propisan ovom Odlukom obvezan je za sve pravne i fizičke osobe, ako posebnim propisom nije drukčije određeno.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**Članak 2.**

Pomorski red u smislu odredbi ove Odluke obuhvaća:

1. Opće odredbe
2. Uređenje, upravljanje, čišćenje i održavanje pomorskog dobra
3. Mjere za održavanje reda na pomorskom dobru
4. Prekršajne odredbe

**Članak 3.**

Pomorsko dobro je opće dobro od interesa za Republiku Hrvatsku i ima njezinu osobitu zaštitu, a upotrebljava se ili koristi pod uvjetima i na način propisan Zakonom o pomorskom dobru i morskim lukama.

**Članak 4.**

Pomorsko dobro je u upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je Zakonom o pomorskom dobru i morskim lukama drukčije propisano.

**Članak 5.**

Na dijelu pomorskog dobra opća upotreba pomorskog dobra može se ograničiti ili iznimno isključiti na određeno vrijeme na temelju koncesije, posebne upotrebe pomorskog dobra, davanjem prava na privremeno gospodarstvo korištenje pomorskog dobra te davanjem luke otvorene za javni promet na upravljanje lučkoj upravi.

**Članak 6.**

Grad Zadar dužan je voditi brigu o redovnom upravljanju pomorskim dobrom u općoj upotrebi na svom području.

Redovno upravljanje pomorskim dobrom uključuje:

1. redovno održavanje i unaprjeđivanje pomorskog dobra u općoj upotrebi,

2. brigu o zaštiti i osiguravanju opće upotrebe pomorskog dobra,

3. gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom iz članka 14. stavka 4. točke 11. ovoga Zakona ne smatraju građenjem, a koji ostaju u općoj upotrebi,

4. nadzor nad pomorskim dobrom u općoj upotrebi,

5. davanje dozvola na pomorskom dobru,

6. unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,

7. nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru,

8. održavanje reda na pomorskom dobru u općoj upotrebi.

**Članak 7.**

Pojmovi koji se upotrebljavaju u Zakonu o pomorskom dobru i morskim lukama primjenjuju se i na ovu Odluku.

1. **UREĐENJE, UPRAVLJANJE, ČIŠĆENJE I ODRŽAVANJE POMORSKOG**

**DOBRA**

**2.1. UREĐENJE**

**Prostorno uređenje**

**Članak 8.**

Prostorno uređenje na pomorskom dobru u općoj upotrebi mora biti u skladu s prostornim planovima važećim na tom području, Zakonom o pomorskom dobru i morskim lukama i posebnim zakonima kojim se uređuje prostorno planiranje/uređenje i gradnja.

**Postavljanje uređaja i predmeta javne namjene**

**Članak 9.**

Uređaji i predmeti javne namjene na pomorskom dobru u općoj upotrebi su:kabine za presvlačenje, tuševi, suncobrani, klupe, stolovi, ograde, zaštitni stupići, kante i koševi za otpatke, dječja igrališta, razne sprave za igru djece, ostala rekreacijska oprema, jarboli za isticanje zastava, putokazi, stalci za bicikle, informacijske ploče, posude za cvijeće.

Uređaji i predmeti iz stavka 1. ovog članka moraju biti uredni te u stanju funkcionalne sposobnosti i ispravnosti.

Zabranjeno je postavljati uređaje i predmete iz stavka 1. ovog članka bez ili suprotno odobrenju nadležnog tijela za gradske uprave.

Zabranjeno je oštećivanje, uništavanje, šaranje ili na bilo koji način devastiranje, uklanjanje, premještanje i upotrebljavanje uređaja i predmeta iz stavka 1. ovog članka suprotno osnovnoj namjeni.

**2.2. REDOVNO UPRAVLJANJE POMORSKIM DOBROM**

**Članak 10.**

Redovno upravljanje i održavanje pomorskog dobra u općoj upotrebi obavlja se u skladu s Planom upravljanja pomorskim dobrom.

**Članak 11.**

Grad Zadar dužan je osigurati mogućnost korištenja površina pomorskog dobra u općoj upotrebi na način koji omogućava kretanje osoba s posebnim potrebama.

**Članak 12.**

Grad Zadar smije graditi isključivo građevine i izvoditi zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, koje trajno služe općoj upotrebi (potporni i zaštitni zidovi, šetnice, odmorišta, održavanje, rekonstrukcija ili uklanjanje postojećih građevina i sl.) izvan područja danog u koncesiju i lučkog područja luke otvorene za javni promet, sve u skladu sa Zakonom o pomorskom dobru i morskim lukama i posebnim propisima kojima se uređuje prostor, gradnja i zaštita prirode.

**Dozvola**

**Članak 13.**

Dozvola za obavljanje djelatnosti na pomorskom dobru i korištenje pomorskog dobra izdaje se sukladno Planu upravljanja pomorskim dobrom.

Dozvola se može dati samo za obavljanje djelatnosti i korištenje pomorskog dobra manjeg značaja.

Dozvola na pomorskom dobru ne može se dati ponuditelju koji je koristio pomorsko dobro bez valjane pravne osnove i/ili uzrokovao štetu na pomorskom dobru

Zabranjeno je obavljati djelatnosti i koristiti pomorsko dobro bez dozvole ili protivno dozvoli iz stavka 1. ovog članka.

**Zabrana upotrebe i korištenja pomorskog dobra u općoj upotrebi bez pravne osnove**

**Članak 14.**

Na pomorskom dobru u općoj upotrebi zabranjeno je:

* + - 1. ograničavati opću upotrebu pomorskog dobra,
      2. onečišćavati i oštećivati pomorsko dobro,
      3. zauzimati površine pomorskog dobra bez dozvole,
      4. protupravno postavljati predmete,
      5. ostavljati motocikle, vozila, strojeve, uređaje i plovila,
      6. izlagati i nuditi robu na prodaju putem pokretnih prodavača,
      7. oštećivati i/ili uništavati zelenilo,
      8. postavljati reklamne predmete bez dozvole,
      9. kampirati,
      10. uništavati šahtove, rasprskivače te ostale nadzemne dijelove vodonatapnih sustava,
      11. izlijevati otpadne tekućina bilo koje vrste,
      12. kopati i/ili odvoziti šljunak, pijesak i sličan materijal,
      13. izlijevati fekalije,
      14. paliti vatru.

**2.3. ČIŠĆENJE I ODRŽAVANJE**

**Članak 15.**

Redovno čišćenje i održavanje pomorskog dobra u općoj upotrebi obavlja se sukladno Programu održavanja komunalne infrastrukture i Planu upravljanja pomorskim dobrom.

**Članak 16.**

Održavanje pomorskog dobra u smislu otklanjanja posljedica izvanrednih događaja i više sile, koja nije uzrokovana nedostatkom redovnog održavanja pomorskog dobra u obvezi je jedinice područne (regionalne) samouprave.

**3. MJERE ZA ODRŽAVANJE REDA**

**Nadzor nad provedbom Odluke**

**Članak 17.**

Nadzor nad provedbom ove Odluke provodi pomorski redar.

Pomorski redar dužan je kao službenu tajnu čuvati dokumentaciju, činjenice i podatke

utvrđene odnosno nastale u postupku.

**Članak 18.**

Pomorski redar mora imati najmanje gimnazijsko srednjoškolsko obrazovanje ili četverogodišnje strukovno srednjoškolsko obrazovanje.

Pomorski redar u obavljanju službene dužnosti nosi službenu odoru i ima službenu iskaznicu.

Izgled službene odore te izgled i sadržaj službene iskaznice pomorskog redara propisuje Gradsko vijeće Grada Zadra.

**Članak 19.**

U provedbi nadzora nad provedbom ove odluke pomorski redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3. zatražiti pisanim putem od stranke točne i potpune podatke i dokumentaciju potrebnu u nadzoru,

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),

5. obavljati i druge radnje u svrhu provedbe nadzora.

U provedbi nadzora nad provedbom ove odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom odlukom.

Optužni prijedlog za prekršaje propisane Zakonom o pomorskom dobru i morskim lukama i/ili ovom odlukom koje u nadzoru utvrdi pomorski redar podnosi Gradonačelnik.

**Neometan rad pomorskih redara**

**Članak 20.**

Javnopravna tijela te pravne i fizičke osobe obvezne su pomorskom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Gradonačelnik Grada Zadra ovlašten je zatražiti pomoć policije ako se prilikom izvršenja rješenja otpor osnovano očekuje.

**Pokretanje upravnog postupka zbog povrede odluke o redu na pomorskom dobru**

**Članak 21.**

Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s odlukom o redu na pomorskom dobru.

Kada pomorski redar utvrdi da nije povrijeđen propis čije izvršenje je ovlašten nadzirati, pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

**Naredba pomorskog redara**

**Članak 22.**

Mjere za održavanje reda na pomorskom dobru propisane odlukom o redu na pomorskom dobru pomorski redar naređuje rješenjem osobi koja je povrijedila odluku odnosno osobi koja je obvezna otkloniti utvrđenu povredu.

Ako se osoba iz stavka 1. ovoga članka ne može utvrditi, rješenje se donosi protiv nepoznate osobe.

Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

Poslove iz stavka 1. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.

Kada okolnosti slučaja zahtijevaju hitno izvršenje radi sprječavanja daljnjeg protupravnog ponašanja, a predmet uklanjanja je predmet koji se može brzo i jednostavno ukloniti s pomorskog dobra u općoj upotrebi, tada se mjera uklanjanja može donijeti i usmenim rješenjem koje se izvršava na licu mjesta putem pomorskog redara ili putem treće osobe, bez donošenja posebnog rješenja o izvršenju. Subjekt nadzora dužan je u roku od osam dana od dana donošenja usmenog rješenja postupiti po usmenom rješenju a pomorski redar dužan je sastaviti pisani otpravak tog rješenja i dostaviti ga subjektu nadzora u roku od osam dana od dana donošenja usmenog rješenja.

**Pravni lijek protiv upravnih akata pomorskog redara**

**Članak 23.**

Protiv upravnih akata koje donosi pomorski redar može se izjaviti žalba Ministarstvu.

Žalba izjavljena protiv rješenja pomorskog redara ne odgađa njegovo izvršenje.

**Obveza nadzora nad pomorskim dobrom**

**Članak 24.**

Pomorski redar dužan je jedanput mjesečno izvršiti nadzor pomorskog dobra na svom području radi utvrđenja nezakonitoga građenja ili drugog oštećenja pomorskog dobra, a i po svakoj prijavi bilo koje osobe te ako utvrdi nezakonite radnje, dužan je o tome obavijestiti nadležno tijelo (nadležne inspekcije, lučku kapetaniju i dr.).

**4. PREKRŠAJNE ODREDBE**

**Članak 25.**

Postupak po prekršajima na pomorskom dobru u općoj upotrebi utvrđenim Zakonom o pomorskom dobru i morskim lukama i/ili ovom odlukom vodi se prema propisima kojima se uređuju prekršaji.

**Članak 26.**

Novčane kazne naplaćene za prekršaje propisane ove Odlukom prihod su proračuna Grada Zadra.

**Članak 27.**

(1) Novčanom kaznom u iznosu od 1.320,00 EUR kaznit će se za prekršaj pravna osoba ako:

1. postupi suprotno članku 9. stavku 3. i 4.

2. obavlja djelatnosti i koristi pomorsko dobro bez dozvole ili protivno dozvoli (članak 13. stavak 4.)

3. postupi suprotno članku 14.

4. postupi suprotno članku 20. stavak 1.

(2) Novčanom kaznom u iznosu od 260,00 EUR kaznit će se i odgovorna osoba u pravnoj osobi koja počini prekršaj iz stavka 1. ovog članka.

(3) Novčanom kaznom u iznosu od 650,00 EUR kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovog članka.

(4) Novčanom kaznom u iznosu od 260,00 EUR kaznit će se fizička osoba koja počini prekršaj iz stavka 1. ovog članka.

**Članak 28.**

Ova Odluka stupa na snagu osmog dana od dana objave u „Glasniku Grada Zadra“.

**KLASA:363-01/23-01/415**

**URBROJ:2198/01-2-23-**

**Zadar,**

**PREDSJEDNIK GRADSKOG VIJEĆA**

**Marko Vučetić**